paragraph_text: Da bi smirio ostale generale, dodijelio im je pojedina područja carstva da vladaju kao satrapi, a regentstvo podijelio s Kraterom i Antipaterom. Ostali generali su Perdikine poteze, međutim, shvatili kao signal da ovaj ima namjeru s vremenom sam zavladati kao kralj. Antigon je odbio služiti u vojsci pod zapovjedništvom Perdike i pobjegao u Makedoniju da nagovori Antipatera kako Perdiku treba uništiti. Ubrzo se stvara koalicija protiv Perdike koju čine Antigon, Antipater, Krater i Ptolemej.